Jonas Vingegaard har sikret sig sæsonens første sejr i løbet O Gran Camiño. På den afsluttende stigning af 2. etape angreb han med 2,3 kilometer til mål, og konkurrenterne fangede ham aldrig. Vingegaard overtager samtidig førertrøjen i løbet. Holdet gjorde et flot stykke arbejde og førte an i feltet det meste af dagen. "Altid rart at vinde" Den danske Jumbo-Visma rytter blev efterfølgende interviewet, og han var naturligvis i godt humør. - Jeg er meget glad for at tage sejren. Jeg havde det godt hele dagen. Drengene arbejdede rigtig godt for mig, og det er altid rart at vinde, siger han i vinderinterviewet. O Gran Camiño fortsætter lørdag, hvor løbets kongeetape skal køres. Det hele afsluttes søndag med en enkeltstart på 18 kilometer. Jonas Vingegaard må regnes som favoritten til den samlede sejr med det, han viste på fredagens 2. etape.

Opsummering:
Den danske Jumbo-Visma-stjerne beviste fredag, at han er klar til sæsonens strabadser.